बीबीसी च्याम्पियन टिमको दाउ
घरेलु फुटबलमा अनिल गुरुङको नाम डेढ दशकअघि खुबै चम्किएको थियो । तीनै खेलाडी पोखरा क्षेत्रका थिए । त्यसमध्ये अनिल ‘सी’ आफ्नो पुस्ताका स्टार खेलाडी नै बने । इंग्ल्यान्डमा ट्रायल दिए । भारतमा आई लिग खेले ।
काठमाडौँ — घरेलु फुटबलमा अनिल गुरुङको नाम डेढ दशकअघि खुबै चम्किएको थियो । तीनै खेलाडी पोखरा क्षेत्रका थिए । त्यसमध्ये अनिल ‘सी’ आफ्नो पुस्ताका स्टार खेलाडी नै बने । इंग्ल्यान्डमा ट्रायल दिए । भारतमा आई लिग खेले ।सबभन्दा बढी कमाउने नेपाली फुटबलरको कीर्तिमान बनाए । राष्ट्रिय टिमको कप्तानसमेत बनेका उनको करिअर ठीक १५ वर्षअघि ब्रिगेड ब्वाइज क्लबबाट सुरु भएको थियो ।मानभवनको क्लब ब्रिगेड ब्वाइजले राजधानीको सहिद स्मारक ‘ए’ डिभिजन लिगमा डेब्यू गरेकै वर्ष अनिल चम्किएका थिए । त्यहाँ अनिल एक सिजन मात्रै टिके । तेस्रो सिजन (२०६३ साल) ब्रिगेड ब्वाइज रेलिगेसनमा पर्‍यो । ए डिभिजनमा फर्किएको पहिलो वर्ष (२०६८) पनि घटुवा भयो । त्यसपछि रेलिगेसन नहुने लिग (२०७५) मा माथिल्लो श्रेणीमा फर्कियो, जहाँ १४ क्लबमध्ये १२ औं स्थानमा रह्यो । सिनियर फुटबलको माथिल्लो लिगमा घटुवा–बढुवालाई आलोपालो गरिरहेको यो क्लब जुनियर फुटबलमा भने लगातार च्याम्पियन भएको छ । उसले पुलिसलाई १–० ले पन्छाउँदै आइतबार ललित स्मृति यू–१८ फुटबलको उपाधि रक्षा गर्‍यो ।गत वर्ष ब्रिगेड ब्वाइज लगातार दुईपल्टको च्याम्पियन आर्मीलाई १–० ले यू–१८ च्याम्पियन भएको थियो । उसले यसपालि सातदोबाटोस्थित एन्फा कम्प्लेक्समा अर्को विभागीय टिम पुलिसलाई त्यही अन्तरमा पराजित गर्दै उपाधि रक्षा गरेको हो । यो उपाधि जोगाउने अभियानमा ब्रिगेड ब्वाइजलाई गत वर्ष स्वर्णपदक थापेका पाँच खेलाडीको साथ रह्यो । अहिलेको विजेता टिमका १८ मध्ये दर्जन खेलाडी एन्फा एकेडेमीद्वारा उत्पादित हुन् । त्यसमध्ये सात खेलाडीले पछिल्लो सिजन ब्रिगेड ब्वाइजबाटै ए डिभिजन लिग खेलेका थिए । त्यो टिममा पुलिसको अग्रपंक्ति सम्हालिसकेका फरवार्ड रेजिन सुब्बा थपिए ।समूह चरणको अन्तिम खेलबाट ब्रिगेड ब्वाइजको जर्सी लगाएका रेजिनले चार खेलमा चार गोल गरे । उनी बृजेश चौधरीको सहकर्मी बन्न आइपुगेका थिए । त्यसअघि बृजेश र रोशन रानामगरले अग्रपंक्ति सम्हालेका थिए । सबै खेलमा गोल गर्ने क्रममा बृजेशले प्रतियोगिताकै सर्वाधिक आठ गोल गरे भने रोशनको खातामा ६ गोल रह्यो । दुवैले खेलाडीले प्रतियोगिताको पहिलो खेलमा ह्याट्रिक गरेका थिए, जहाँ ब्रिगेड ब्वाइजले सरस्वतीलाई ११–१ ले निरीह तुल्याएको थियो ।फाइनलको एक मात्र गोल पनि बृजेशकै नाममा रह्यो । प्रतियोगितको उत्कृष्ट फरवार्डको अवार्ड जितेका उनले रिबाउन्डमा गोल गरेका थिए । रेजिनको पासमा पृथ्वी चौधरीले प्रहार गरेको बललाई पुलिसका गोलकिपर निशान्त खडकाले फितलो रूपमा रोकेपछि त्यसलाई बृजेशले पोस्टको दिशा दिएका थिए । घुँडाको शल्यक्रिया गरेर दुई वर्षपछि पुनरागमन गर्दै लयमा फर्किएकामा उनी दंग छन् । समूह चरणको भेटमा ब्रिगेड ब्वाइजले पुलिसविरुद्ध ३–० को सफलता हात पारेको थियो । प्रशिक्षकको रूपमा भोला सिलवालले सम्हालेको पुलिसभन्दा बलियो देखिए पनि ब्रिगेड ब्वाइजले गोल थप्न सकेन ।‘हामीले समूह चरणमा जस्तै तीन गोलले जित्ने सोचेका थियौं तर फाइनलमा पुलिस राम्रो रह्यो,’ ब्रिगेड ब्वाइज यू–१८ का प्रशिक्षक सुबित कार्कीले भने, ‘पुलिसले रक्षात्मक खेल्दा हामीलाई गाह्रो भयो । उपाधि जित्न भने त्यति गाह्रो परेन । उपाधि रक्षा गर्नु नै उपलब्धि रह्यो ।’ प्लेमेकर जय गुरुङ (कप्तान), फरवार्ड रेजिन, सेन्टरब्याक रन्दीप पौडेल र विंगर शिशिर लेखीले प्रतियोगितामा उत्कृष्ट प्रदर्शन गरेका थिए । राष्ट्रिय यू–१८ टिमका चार खेलाडी समावेश टिमले प्रत्येक खेलमा सुधारिएको प्रदर्शन गरेको प्रशिक्षक कार्कीले बताए ।ललितपुरस्थित बुद्धि विकास मैदानमा दुई महिनाको तयारीपछि एन्फा कम्प्लेक्समा ट्रफी उचालेको टिमलाई आउने ए डिभिजन लिगको आधारको रूपमा लिइने ब्रिगेड ब्वाइज क्लबका कार्यसमिति सदस्य लालकुमार पुनले बताए । बत्तीस वर्षअघि स्थापित क्लबको योजनाबारे उनले भने, ‘आयस्रोतको अभावमा हामी महँगा खेलाडी लिन सक्दैनौं । यही टिमलाई ए डिभिजन लिगका लागि अहिलेबाटै तयारी गर्ने लक्ष्य हो । पछिल्लो लिगमा पनि जुनियरलाई अवसर दिएका थियौं । यो टिममा आवश्यकताअनुसार ५–६ सिनियर खेलाडी थपेर ए डिभिजन लिग खेल्नेछौं ।’उत्कृष्टहरूगोलकिपरविशाल सुनारआर्मीडिफेन्सविशाल बस्नेतपुलिसमिडफिल्डशिशिर लेखीब्रिगेड ब्वाइजफरवार्डबृजेश चौधरीबिग्रेड ब्वाइजप्रशिक्षकसुबित कार्कीब्रिगेड ब्वाइज